  Майя Бывальцева 20–26 гудырикошконэ Удмуртиын кинолэн огъя арняез ортчоз. Быдэс дуннеысь 1 сюрс каръёсын ӵош улосвылмы Урам киноя дунневыл фестивале пыриськоз. Со сярысь ивортэ Калык творчествоя элькун юртлэн пресс-службаез. Со нуналъёсы каръёсын но ёросъёсын вожвылъяськонэ пыриськись но пыриськисьтэм фильмъёсты возьматозы. Ижкарын валтӥсь площадкаос луозы Киров нимо паркысь фан-зона но лулчеберетъя «Открытый сад» выль вӧлмет. Учкисьёсты Россиысь егит режиссёръёсын берло ар ӵоже лэсьтэм пӧртэм стилен но жанрен вакчи фильмъёс возьмало. Соосты кунысь валтӥсь киношколаос бырйизы. Возьматонъёс бере котькуд мылкыд карись фонариклэн яке телефонлэн тылыныз устоез уж понна куара сётыны быгатоз. Быдэс дуннеысь сюрслэсь трос каръёсын улӥсь миллионлэсь трос адямиослэн куара сётонзылы йылпумъянъёсъя куарусёнэ калык вормисез шараялозы. Конкурстэм программае Россиысь егит режиссёръёсын берло 5 ар ӵоже лэсьтэм устооссэ вакчи фильмъёсты пыртӥзы. Возьматонъёсы эркын пырыны луоз. Чакламын 12 ареслэсь бадӟым учкисьёслы. Урам киноя фестиваль — коммерци луисьтэм ӵектос. Солы кутскон сётӥзы Россиысь Дальний Востокын 2014-тӥ арын. 4 ар ӵоже ӵектос дунне рекорд пуктыны, 40 сюрслэсь трос иськемъёсты ортчиз но миллионлэсь ятыр учкисьёсты люказ. Тодэ вайытом, 25-тӥ гудырикошконэ Удмуртиын «Ночь кино» огъяросси ужрад ортчоз. Со улсын куинь кинофильмъёсты возьматозы. Тегъёс: Лулчеберет Ижкар кино Удмуртия Россия  